હવામાન વિભાગના વડા વિક્રમસિંહે જણાવ્યું કે ઉત્તરાખંડના સાત જિલ્લાનાં મોટા ભાગનાં સ્થળોએ ભારે વરસાદ પડે તેવી સંભાવના છે, જ્યારે આ સિવાય અલમોડા, બાગેશ્વર, ચમોલી, રુદ્રપ્રયાગ, તિહરી અને ઉત્તર કાશીમાં પણ વરસાદ પડવાની શક્યતા છે. હવામાન વિભાગના અહેવાલ અનુસાર છેલ્લાં ૨૪ કલાકમાં ઉખીમઠમાં ૬૦, કોટદ્વાર, લૈંસડૌનમાં ૪૦-૪૦ અને જખોલી, રુદ્રપ્રયાગ અને બડકોટમાં ૩૦-૩૦ ‌િમમી વરસાદ થયો છે. હવામાન વિભાગે જણાવ્યું છે કે ચોમાસાની વિદાય પહેલાં રાજ્યના કેટલાક વિસ્તારમાં હજુ પણ તબક્કાવાર વરસાદ પડે તેવી સંભાવના છે, તેમાંયે ૨૪ કલાકમાં રાજ્યના કેટલાક જિલ્લામાં ભારેથી અતિભારે વરસાદ થાય તેવી શક્યતા છે. જ્યારે કુમાઉના મોટા ભાગના વિસ્તારમાં તાપમાન સામાન્ય રહે તેવી આગાહી છે, જોકે આ વિસ્તાર સિવાય અન્ય ભાગોમાં સવારથી જ વાદળછાયું વાતાવરણ જોવા મળશે તેવી આગાહી કરવામાં આવી છે. આ સિવાય ઉત્તરાખંડના પાટનગર દહેરાદૂનમાં પણ હળવો વરસાદ પડે તેવી શક્યતા છે. છેલ્લા ૨૪ કલાકમાં હલ્દવાની, વનવસા, કુમાઉ સહિતના અન્ય વિસ્તારમાં હળવાથી મધ્યમ વરસાદ પડ્યો છે.